Kleibaan-seisoen bly in slag | Netwerk24
Vanjaar se kleibaanseisoen bly in die slag. Foto: Getty Images
Die ATP en WTA, die beheerliggame van mans- en vrouetennis, het die opskorting van hul onderskeie seisoene weens die Covid-19-pandemie tot 7 Junie verleng.
"Die beroepseisoen is nou uitgestel tot 7 Junie 2020, wat die ATP Challenger Tour-reeks en die ITF (Internasionale Tennisfederasie) World Tennis Tour-reeks insluit," sê die ATP en WTA in 'n gesamentlike verklaring.
Die aankondiging kom 'n dag nadat die Franse Ope tot September uitgestel is en beteken die Europese kleibaanseisoen sal nie vanjaar plaasvind nie.
Die ATP- en WTA-reeks was aanvanklik onderskeidelik tot 27 April en 2 Mei opgeskort.
Die verlenging bring 'n einde aan die gesamentlike toernooie in Madrid en Rome, plus WTA-toernooie in Strasbourg en Rabat en ATP-toernooie in Munich, Estoril, Genève en Lyon.
"Dit is vir ons sport belangriker as ooit om in hierdie tye saam te trek en soveel moontlik sekerheid te verskaf aan diegene wat beïnvloed word deur die uitstellings," sê David Haggerty, president van die ITF.
"Ons besef die groot impak van die besluit, maar uiteindelik is die gesondheid en veiligheid van ons spelers, beamptes en toeskouers ons eerste prioriteit."